**Lawsonsypress** *(Chamaecyparis lawsoniana)* er en art av bartrær innenfor dvergsypresslekten i sypressfamilien *(Cupressaceae)*. Lokalt kalles den «Port Orford Cedar». Hele treet er **giftig**.

Arten blir 25–35 meter høy, og kjennes på en skarp lukt. Den er et populært hage- og parktre. Arten har en slank, kjegleformet eller sylinderformet kroneform. Toppskuddet og greinspissene henger ned. Den har flate, vifteaktige bladskudd, som er skjellaktige. Nålene er eggeformede og tilspisset og ligger inntil kvisten i fire rader. Undersiden av bladene er hvit.

Frøkonglene går fra blågrønt til brunt gjennom sesongen. De er ca. 1 cm lange, og har 8 skjell med hver sin torn på. Barken er rødbrun og skjellaktig eller fibrøs. Den løsner i langsgående strimler. Blomstene dannes om våren året før – hannblomsten er rød og har kølleform, og sitter ytterst på det grønne skjelldekte nåleskuddet. Hunnblomsten er helt rund og nesten usynlig.

Lawsonsypress har hengende toppskudd, mens tuja har opprett toppskudd. Nutkasypress har mer rufsete bark enn lawsonsypress. 

Arten vokser i skoger sammen med trær som sitkagran, vestamerikansk hemlokk, douglasgran, *Notholithocarpus densiflorus*, sukkerfuru, redwood, koloradoedelgran og Shasta-edelgran. I undervegetasjonen finnes mange buskarter, blant annet *Rhododendron macrophyllum*, prydbringebær, *Frangula purshiana*, klaseberglyng, *Morella californica*, *Quercus sadleriana*, stillehavsbarlind og bittergrønn.

Lawsonsypress vokser naturlig i det vestlige Nord-Amerika, nærmere sørvestlige Oregon og nordlige California, fra kysten og opp til 1.500 moh.. Arten er utrydningstruet på grunn av et spesielt angrep av sopp.

Den er plantet ut blant annet i Europa fra 1854, og har forvillet seg litt også i Norge. Den er svært tallrik i hager og parker i Storbritannia, og brukes i Europa for å ringe inn og diversifisere plantasjer med bøk. Lawsonsypress naturaliseres på sandbanker og andre nøysomme steder. I Fremmedartslista er lawsonsypress vurdert som *lav risiko* på grunn av begrenset invasjonspotensial og ingen kjent økologisk effekt. 

Hele treet er giftig, og bladene har en sur smak og duft av persille. Det er vanskelig å identifisere arten, for de tallrike kultivarene har ganske ulik form og utseende.

Referanser
----------

1. ↑  «Artsdatabankens artsopplysninger»Åpent tilgjengelig. Artsdatabanken. 14. april 2023. Besøkt 14. april 2023.
2. ↑  A. Farjon (2013). «*Chamaecyparis lawsoniana*». *The IUCN Red List of Threatened Species*: e.T34004A2840024. doi:10.2305/IUCN.UK.2013-1.RLTS.T34004A2840024.en.
3. ↑  Hegre H, Solstad H, Alm T, Fløistad IS, Pedersen O, Schei FH, Vandvik V, Vollering J, Westergaard KB og Skarpaas O (11. august 2023). «Karplanter. Vurdering av økologisk risiko for lawsonsypress *Chamaecyparis lawsoniana* som LO for Fastlands-Norge med havområder»Åpent tilgjengelig. *Fremmedartslista 2023*. Artsdatabanken. Besøkt 25. september 2023.
4. ↑  D.B. Zobel. «Port-Orford-Cedar». *Silvics of North America*. Besøkt 12. februar 2018.

Litteratur
----------

* A. Mitchell, oversatt av I. Gjærevoll (1977). *Trær i skog og hage*. Tiden. s. 60–62. ISBN 82-10-01282-7.
* «*Chamaecyparis lawsoniana*». Flora of North America. Besøkt 12. februar 2018.
* «*Chamaecyparis lawsoniana*». The Gymnosperm Database. Besøkt 12. februar 2018.
* «Lawsonsypress *Chamaecyparis lawsoniana*». *Fremmedartsbasen 2018*. Artsdatabanken. Besøkt 12. februar 2019.

Eksterne lenker
---------------

Lawsonsypress fotografert i Funchal på Madeira.
* (en) *Lawsonsypress* i Encyclopedia of Life Rediger på Wikidata

* (en) *Lawsonsypress* i Global Biodiversity Information Facility Rediger på Wikidata

* (no) *Lawsonsypress* hos Artsdatabanken Rediger på Wikidata

* (sv) *Lawsonsypress* hos Dyntaxa Rediger på Wikidata

* (en) *Lawsonsypress* hos ITIS Rediger på Wikidata

* (en) *Lawsonsypress* hos NCBI Rediger på Wikidata

* (en) *Lawsonsypress* hos The International Plant Names Index Rediger på Wikidata

* (en) *Lawsonsypress* hos Tropicos Rediger på Wikidata

* (en) *Kategori:Chamaecyparis lawsoniana* – bilder, video eller lyd på Wikimedia Commons Rediger på Wikidata

* (en) *Chamaecyparis lawsoniana* – galleri av bilder, video eller lyd på Wikimedia Commons Rediger på Wikidata

* *Chamaecyparis lawsoniana* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** LCCN
 |